11. ΨΗΦΙΣΜΑ Η΄ της 3/3 Αυγ. 1946. Περί εξουσιοδοτήσεως προς έκδοσιν Ψηφισμάτων και Ν.Δ/των κατά την διάρκειαν των διακοπών της Δ΄ Αναθεωρητικής Βουλής. Η Δ΄ Αναθεωρητική Βουλή των Ελλήνων ασκούσα την προς αναθεώρησιν των διατάξεων του Συντάγματος εξουσίαν αυτής. Ψηφίζει Άρθρ.1-Η Βουλή διακόπτει τας εργασίας αυτής από 1 ης  Αυγούστου μέχρι της 30 Σεπτ. 1946, εκτός αν συγκληθή προγενεστέρως υπό του Προέδρου αυτής. Άρθρ.2.-Κατά την διάρκειαν της τοιαύτης διακοπής ο Βασιλεύς:1) εκδίδει Ν.Δ/τα και 2) δημοσιεύει ψηφίσματα, εφ’ όσον σχέδια τούτων κατετέθησαν ήδη εις την Βουλήν υπό της Κυβερνήσεως ή του Προέδρου της Βουλής, κατ’ αμφοτέρας δε τας περιπτώσεις, μετ’ απόφασιν Επιτροπής εξουσιοδοτήσεως της Βουλής. Άρθρ.3.-Η Επιτροπή αποτελείται εκ πεντήκοντα εν όλω τακτικών μελών και τριάκοντα αναπληρωματικών. Τα μέλη αυτής ορίζονται προτάσει των Αρχηγών των Κομμάτων υπό του Προέδρου της Βουλής αναλόγως της εν τη Βουλή δυνάμεως εκάστου κόμματος. Άρθρ.4.-Η Επιτροπή συνεδριάζει εν απαρτία παρόντων τριάκοντα μελών τουλάχιστον αυτής. Των συνεδριάσεων της Επιτροπής δύναται να συμμετέχωσιν άνευ ψήφου και οι Υπουργοί, καλουμένων όμως απαραιτήτως των αρμοδίων Υπουργών. Της Επιτροπής προεδρεύει ο Πρόεδρος της Βουλής εν κωλύματι δε αυτού οι νόμιμοι αυτού αναπληρωταί. Άρθρ.5.-Αι αποφάσεις της Επιτροπής λαμβάνονται κατά πλειοψηφίαν των παρόντων μελών, εφ’ όσον αύτη είναι τουλάχιστον τα 2/5 του όλου αριθμού των τακτικών μελών της Επιτροπής.  Η συζήτησις εν τη Επιτροπή των σχεδίων Ψηφισμάτων και Ν.Δ/των και η ψήφισις αυτών γίνεται μόνο εφ’ άπαξ κατ΄ αρχήν, άρθρον και σύνολον. Περίληψις των Πρακτικών ανακοινούται υπό του Προέδρου της Βουλής. Άρθρ.6.-Τα κατά το παρόν ψήφισμα εκδιδόμενα ψηφίσματα και Ν.Δ/τα έχουσιν ισχύν άμα τη δημοσιεύσει αυτών, τα ψηφίσματα όμως υποβάλλονται υπό την έγκρισιν της Βουλής. 